b'\n_START_ARTICLE_\nOle Thestrup\n_START_SECTION_\nKarriere\n_START_PARAGRAPH_\nSom barn spillede Ole Thestrup guitar og dr\xc3\xb8mte p\xc3\xa5 det tidspunkt om at blive noget ved musikken, men opgav denne karriere som 25-\xc3\xa5rig, da han blev optaget p\xc3\xa5 skuespillerskolen ved Aarhus Teater, hvorfra han afsluttede sin skuespilleruddannelse i 1976. Derefter var han en del af det samme teaters ensemble til 1980, men spillede fortsat i flere forestillinger samtidig med, at han ogs\xc3\xa5 optr\xc3\xa5dte i en lang r\xc3\xa6kke revyer og p\xc3\xa5 andre teatre, herunder Det Kongelige Teater. Blandt forestillingerne, han medvirkede i, var p\xc3\xa5 Aarhus Teater Godspell, Chicago, West Side Story og Bob Dylan Teaterkoncert og p\xc3\xa5 Det Kongelige Teater Hamlet, Don Ranudo, Erasmus Montanus og Jeppe p\xc3\xa5 Bjerget._NEWLINE_Fra tv huskes han fra serien Een stor familie (1982-1983) i rollen som den koleriske ejendomsinspekt\xc3\xb8r Erik Jensen og fra tv-julekalenderen Jul p\xc3\xa5 Slottet, der p\xc3\xa5 dette tidspunkt var den dyreste julekalender, DR havde produceret. Thestrup spillede nissefar Magnum, der sammen med familien fors\xc3\xb8gte at hj\xc3\xa6lpe slottets beboere. Valget af Thestrup blev rost i Politiken: "Thestrup var perfekt castet... ...med sin kombination af gammeldansk lune og det karakteristiske d\xc3\xa6monglimt i \xc3\xb8jet". I de senere \xc3\xa5r kunne han ses som politikeren Svend \xc3\x85ge Saltum i Borgen (2010-11) og som Julius Andersen i Badehotellet (2013-14)._NEWLINE_Thestrup indspillede en lang r\xc3\xa6kke film, stort set altid i biroller. Anders Thomas Jensen brugte flere gange Thestrup i biroller, f\xc3\xb8rst i den Oscar-vindende kortfilm Valgaften (1998), derefter i spillefilmene Blinkende lygter (2000), De gr\xc3\xb8nne slagtere (2003), Adams \xc3\xa6bler (2005) og M\xc3\xa6nd og h\xc3\xb8ns (2015). Han medvirkede ogs\xc3\xa5 i en r\xc3\xa6kke b\xc3\xb8rnefilm, blandt andet Gummi Tarzan (1981), Busters verden (1984) og Fakiren fra Bilbao (2004).\n_START_SECTION_\nPrivatliv\n_START_PARAGRAPH_\nThestrup blev f\xc3\xb8dt som barn af Christian Svane Thestrup og Ella Thestrup. I 1991 blev han gift med Hanne Marie Knudsen, og han adopterede hendes datter Elise. Thestrup har to d\xc3\xb8tre fra tidligere \xc3\xa6gteskaber. _NEWLINE_Ole Thestrup lagde ikke skjul p\xc3\xa5, at han i mange \xc3\xa5r havde et alkoholproblem, som kulminerende med, at han den 28. juli 1988 blev sat af et British Airways Boeing 747-fly p\xc3\xa5 vej fra London til Los Angeles p\xc3\xa5 grund af kraftig beruselse. Ole Thestrup var blevet placeret i flyets ikke-ryger-afdeling, og gik p\xc3\xa5 toilettet for at ryge, hvilket satte brandalarmen i gang. If\xc3\xb8lge Ekstra Bladet gik Ole Thestrup "amok og kastede sin drink i hovedet p\xc3\xa5 piloten", da bes\xc3\xa6tningen ville slukke hans cigaret. Kaptajnen p\xc3\xa5 flyet turde ikke flyve videre og n\xc3\xb8dlandede flyet i Canada. Ved anholdelsen havde Thestrup en promille p\xc3\xa5 2,33. Ole Thestrup blev id\xc3\xb8mt tre m\xc3\xa5neders \xc3\xa5bent f\xc3\xa6ngsel i Headingley Correctional Institution i Winnipeg i Canada og afsonede 43 dage. Han modtog efterf\xc3\xb8lgende et erstatningskrav p\xc3\xa5 170.000 kroner, som d\xc3\xa6kkede ekstra br\xc3\xa6ndstof-forbrug og landings- og startudgifter i forbindelse med n\xc3\xb8dlandingen._NEWLINE_I august 1991 k\xc3\xb8rte Ole Thestrup galt i sin bil mellem \xc3\x98stbirk og Vestbirk, p\xc3\xa5 vej fra Aarhus til Br\xc3\xa6dstrup, hvor han medvirkede i revyforestillingen \xc3\x98m til S\xc3\xb8s p\xc3\xa5 Hotel Pejseg\xc3\xa5rden. Han blev efterf\xc3\xb8lgende f\xc3\xb8rt til afh\xc3\xb8ring og spirituspr\xc3\xb8ve p\xc3\xa5 Politig\xc3\xa5rden i Horsens._NEWLINE_Ole Thestrup fik i februar 1998 en dom for at have k\xc3\xb8rt spiritusk\xc3\xb8rsel to gange i oktober 1997. Efterf\xc3\xb8lgende startede han i afv\xc3\xa6nning efter Minnesotamodellen p\xc3\xa5 behandlingsstedet Minnesota Center Damgaard ved Frederikshavn i sommeren 1998. Efter sin afv\xc3\xa6nning begyndte han at interessere sig for computere og byggede sin egen, hvilket if\xc3\xb8lge Thestrup er skyld i, "at min hjerne regenererede og er helt klar i dag". Blinkende lygter (2000) var den f\xc3\xb8rste film Ole Thestrup lavede som \xc3\xa6dru, da han efter eget udsagn drak sidste gang den 17. oktober 1997._NEWLINE_I 2014 m\xc3\xa5tte Thestrup melde afbud til en rockmusicalen De Tre Musketerer som f\xc3\xb8lge af hjerteproblemer, og han blev opereret. Hans rolle blev overtaget af Kirsten Lehfeldt._NEWLINE_I april 2017 m\xc3\xa5tte Thestrup melde afbud til forestillingen R\xc3\xb8de Orm, som Det Kongelige Teater satte op p\xc3\xa5 Moesgaard Museum i Aarhus. Han skulle have spillet rollen som Harald Bl\xc3\xa5tand. Over 71.000 havde k\xc3\xb8bt billet, og han blev afl\xc3\xb8st af Lars Lohmann. Efterf\xc3\xb8lgende meddelte han p\xc3\xa5 sin facebookkonto, at der var tale om lungekr\xc3\xa6ft,, men i juli forl\xc3\xb8d det, at behandlingen virkede._NEWLINE_Den 2. februar 2018 kl. 01:50 sov Thestrup stille ind i sit hjem p\xc3\xa5 Tuse N\xc3\xa6s n\xc3\xa6r Holb\xc3\xa6k. 10. februar blev han bisat fra H\xc3\xb8rby Kirke.'